google/wiki40b huggingface dataset:
Asociácia umelcov revolučného Ruska

Asociácia umelcov revolučného Ruska (rus. Ассоциация художников революционной России, známa aj pod označením achrovci vychádzajúcim zo skratky АХРР) bolo umelecké združenie ruských sovietskych výtvarníkov pôsobiace v rokoch 1922 - 1932. V roku 1928 združenie zmenilo názov na Asociácia umelcov revolúcie (Ассоциация художников революции , АХР)
Združenie, umelecky a ideovo nadväzujúce na Združenie peredvižnikov (Товарищество передвижных художественных выставок) vzniklo v roku 1922 a vo svojej činnosti si dalo za cieľ „umelecko-dokumentárne zachytenie najväčších okamihov histórie v jej revolučnom duchu“.
Príslušníci asociácie svojou tvorbou vniesli významný vklad k vytváraniu sovietskeho realistického maliarstva. Hlavné témy ich diel - industrializácia krajiny, výstavba nových miest, budovateľské úspechy mladej sovietskej republiky, hrdinstvo pri obrane vlasti, nový život - presne odrážali spoločenské a historické pohyby krajiny po Októbrovej revolúcii.
Impulzom k vzniku združenia bola záverečná reč umelca P. A. Radimova, posledného čelného predstaviteľa peredvižnikov na umeleckej výstave konanej v roku 1922 v Moskve. V prejave nazvanom „Reflexie života v umení“ poukázal na meniace sa spoločenské podmienky a s tým súvisiacu povinnosť umelcov reagovať na ne. Odozvou tejto výzvy bol vznik združenia, ktorého čelným predstaviteľom ktorého sa stal sám Radimov.
Združenie sa vo svojej činnosti zameriavalo okrem samotnej umeleckej tvorby aj na prezentácii diel širokej verejnosti, kvôli čomu zorganizovalo viacero umeleckých výstav.
Asociácia umelcov revolučného Ruska, ktorá svoju činnosť ukončila v roku 1932, sa stala predvojom neskoršieho centrálneho Zväzu výtvarných umelcov ZSSR (Союз художников СССР).
Ennery (Moselle)

Poloha

Obec má rozlohu 7,24 km². Najvyšší bod je položený 228 m n. m. a najnižší bod 154 m n. m.

Obyvateľstvo

Počet obyvateľov obce je 1 823 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Bengt Warne

Bengt Warne (* 21. január 1929, Göteborg, Švédsko – † 2006, Štokholm, Švédsko) bol architekt a výskumník. Venoval sa navrhovaniu a stavaniu domov, ktoré poskytovali ľuďom život v harmónii s prírodou.
Vyštudoval Kráľovskú Technickú Akadémiu v Štokholme. Medzi jeho významné realizácie patria Nature House v Saltsjöbaden, Švédsko (1974); rodinné domy v Indii (1986), Eko domy v Nemecku (1986), Stendsund – budova pre vodné spoločenstvá v Trose, Švédsko (1988); Eko domy v Štokholme, Švédsko(1994). Medzi jeho najvýznamnejšie architektonické diela patria Lilyn vodný dom a Nature House.

Lilyn vodný dom

Lilyn vodný dom bol postavený v rokoch 1962 – 1964 v Uttrane, Švédsku. Charakteristický je svojimi terasami a prefabrikovanými dielmi vyrobenými v lodenici. Má 250 m2, štyri spálne. Lilyn dom bol v mnohých smeroch experimentom. Pôvodný projekt bol určený pre bývanie vyššieho štandardu, no neskôr už v menšej verzii začala jeho masová výstavba z prefabrikovaných dielov. Strešné zasklené roviny merajú 8 x 4 metra a sú hermeticky uzavreté trojitým zasklením. Ťažký strešný plášť možno otvoriť a zavrieť niekoľkokrát ročne, podľa potrieb obyvateľov. Takýto druh strešného plášťa nebol nikde predtým použitý. Celý strešný systém riadia štyri hydraulické zdviháky. Pôdorys domu je koncipovaný ako antické átrium, so všetkými spálňami a obytnými miestnosťami obklopujúcimi centrálne štvorcové nádvorie s bazénom predstavujúcim srdce domu.

Nature House

Nature House bol prvým eko domom postavený v Štokholme v rokoch 1974 – 1976. Jadro domu určené na bývanie je obklopené škrupinou zo skla. V medzipriestore sa nachádza zeleň. Využíva všetky možné prirodné danosti okolia. Živly ako zem, voda, vzduch a oheň sú použité v koncepte domu. Bol navrhnutý pre rodinné bývanie, ale postupne sa stal centrom pre výskum, vývoj a reálnu ukážku stavby v duchu prírodnej architektúry. Tomuto účelu slúžil až do roku 1981. Dom bol postavený z prírodných materiálov – dreva, hliny a spôsobom, ktorý rešpektuje prirodzené deje v okolitej prírode a nenarušuje ich. Navyše je celý dom poprepletaný sústavou živých rastlín, ktoré slúžia ako prirodzený vzduchový filter, čistia a obohacujú vzduch v celom dome. Dom je postavený v miernom terénnom svahu. Dažďová voda je zhromažďovaná v zásobníku a používaná na kúpanie, umývanie riadov, pranie a následne znovu využitá na zavlažovanie v záhrade. Vysoko-efektívne kachle slúžia na výhrev domu v extrémnych zimách, taktiež slnečné lúče ohrievajú vzduch a zvyškové teplo z domu je ukladané do skalného podložia pod domom. Dom má zároveň slnečné kolektory. Hlavnou ideou architekta bolo vrátiť prírode to, čo z nej bolo odobrané.
Templ (prírodná rezervácia)

Ochrana

Predmetom ochrany je trvalý vývoj prirodzených lesných spoločenstiev charakteru dubohrabových hájov s pestrou drevinnou skladbou.
Prírodná rezervácia Templ bola zrušená k 1. júnu 2010, kedy došlo k jej zlúčeniu so susednou prírodnou rezerváciou Novozámecké louky a vznikla nová prírodná pamiatka Pod Templem.
Chantajskoje ozero

Chantajskoje ozero (rus. Хантайское озеро) je jazero v Tajmýrskom autonómnom okruhu v Krasnojarskom kraji v Rusku. Má rozlohu 822 km². Leží na juhozápadnom okraji planiny Putorana v nadmorskej výške 73 m v úzkej tektonickej kotline. Je spojené širokým a krátkým prietokom s Malým Chantajským jazerom. Jazero je prirodzeným regulátorom prítoku vody k Chantajskej hydroelektrárni a súčasťou Chantajskej priehrady.
X&Y (album)

O albume

Podľa speváka Chrisa Martina je názov X&Y založený na vzostupoch a pádoch jeho každodenného života. Martin hovorí: “Celý môj deň je zmesou optimizmu a pesimizmu v najextrémnejších formách. To je to, čo X&Y znamená pre mňa. Sú to dve strany. Tiež sa mi páči, že sú to silné písmená, veľmi jasné.“ Pred vydaním sa hovorilo, že názov albumu bude Zero Theory.
Záhadný obal albumu bol navrhnutý spoločnosťou Tappin Gofton (teda Mark Tappin a Simon Gofton), ktorý vytvorili obal tiež pre najnovší album The Chemical Brothers Push the Button. Štvorce znázorňujú Baudotovej Kód (ITA2, 5-bitové alfanumerické šifrovanie používané telegrafmi) - šifrovaný názov albumu X&Y (ale kvôli chybe v kódovacom procese je skutočný preklad kódu na obale “X96“), farby sú len z estetického dôvodu a nemajú žiaden špeciálny význam (Aj keď Chris Martin niekedy na pódiu nosí na rukách farebnú pásku ako odkaz na album). CD brožúra obsahuje ITA2 šifrovanú abecedu prezentovanú farebým motívom X&Y. Posledná strana brožúry obsahuje slogan „Make Trade Fair“ (Urobiť Obchod Férovým), v tej istej zakódovanej abecede.

Kritika

Recenzie na album boli zväčša pozitívne, ale pár kritikov, hlavne z Rolling Stones, Mojo, The New York Times a Pitchfork Media ho označili ako podpriemerný po vysokom štandarde albumu Rush of Blood to the Head. Coldplay tiež zožali kritiku za podobnosť medzi hlavným singlom „Speed Of Sound“ a víťazom Grammy „Clocks“. Iní zase na tomto albume zachytili podobnosť s U2.
Mangonville

Poloha

Obec má rozlohu 3,85 km². Najvyšší bod je položený 365 m n. m. a najnižší bod 247 m n. m.

Obyvateľstvo

Počet obyvateľov obce je 233 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Wes Craven

Životopis

Wes Craven sa narodil v Clevelande v Ohiu, ako syn Caroline ( Miller) a Paulovi Eugenovi Cravenovi. Bol vychovaný v prísnej baptistickej rodine. Získal vysokoškolské štúdium v anglickom jazyku a psychológiu z Wheaton College v Illinois a magisterský titul v filozofii a písaní na Johns Hopkins University.
Wes krátko vyučoval angličtinu na Westminsterskej univerzite a bol profesorom humanitných vied na Clarkson College of Technology (neskôr Clarkson University) v New Yorku. Počas tejto doby si zakúpil použitú 16mm filmovú kameru a začal robiť krátke filmy. Keď ho jeho priateľ Tom Chapin informoval o posolstve v post-produkčnej spoločnosti v New Yorku, ktorú prevádzkoval jeho brat, budúca ľudová rocková hviezda Harry Chapin, Craven sa presťahoval na Manhattan. Jeho prvá tvorivá práca vo filmovom priemysle bola ako zvukový editor pre spoločnosť Chapin. Neskôr stal asistentom manažmentu spoločnosti a katapultoval sa na úpravu filmu  You've Got to Walk It Like You Talk It or You'll Lose That Beat (1971).
Cravenove diela majú tendenciu zdieľať a rozoznávať povahu človeka s realitou. Nočná mora v Elm Street sa napríklad zaoberala dôsledkami snov v reálnom živote. V ďalšom pokračovaní, film Nová nočná mora , poukazuje na herečku Heather Landerkamp, ktorá vo filme hrá samu seba, a prenasleduje ju desivý Freddy Krueger. Celý film sa pohybuje medzi strašidelnými víziamia realitou.
Vo filme Vreskot postavy často poukazujú na hororové filmy ktoré sa zároveň stanú skutočnou udalosťou. Vo filme tiež zaznie veta, kedy Billy Loomis (vo filme hrá Skeet Ulrich) povie svojej priateľke Sydney (Neve Campbell) že život je len veľký film. Film Vreskot patrí k najúspešnejšiemu filmu z celej jeho kinematografie. Dočkal sa až štyroch pokračovaní, z toho posledná štvrtá časť bol jeho posledným filmom.

Úmrtie

Dňa 30. augusta 2015 zomrel na rakovinu mozgu vo svojom dome v Los Angeles, štyri týždne po jeho 76. narodeninách.
Morsains

Poloha

Obec má rozlohu 14,33 km². Najvyšší bod je položený 217 m n. m. a najnižší bod 149 m n. m.

Obyvateľstvo

Počet obyvateľov obce je 109 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Javernant

Poloha

Obec má rozlohu 5,62 km². Najvyšší bod je položený 303 m n. m. a najnižší bod 180 m n. m.

Obyvateľstvo

Počet obyvateľov obce je 164 obyvateľov (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Modrý Níl

Charakteristika

Hlavnou zdrojnicou je rieka Malý Abbaj, ktorá pramení južne od jazera, do ktorého sa vlieva. Z jazera vyteká Biely Níl, ktorý je miestnymi nazývaný Abbaj a tečie v hlbokom kaňone, širokom iba 100 – 200 m. Vytvára veľký oblúk, stáča sa na severozápad a pokračuje územím Sudánu, kde sa už oficiálne nazýva Modrý Níl. V Chartúme sa spája s Bielym Nílom a vytvára rieku Níl.

Vodný režim

Prietok vody v rieke ovplyvňujú zrážky a počas roka výrazne kolíše. V ústí sa pohybuje od minimálnych 127 m³/s po maximálnych 5 822 m³/s., čo predstavuje priemerný prietok 2 349 m³/s. (iné zdroje 1 600 m³/s.). Práve vzostupy Modrého Nílu spôsobené zrážkami medzi júlom a septembrom spôsobovali známe záplavy, ktoré zúrodňovali pobrežné oblasti rieky.

Vodné nádrže a elektrárne

Na strednom a dolnom toku rieky sa nachádzajú významné vodné elektrárne Roseires a Sennar, ktoré produkujú takmer 80% spotreby elektrickej energie Sudánu. Vodná doprava je možná do vzdialenosti 580 km od ústia.
Jedna krajina, dva systémy

Jedna krajina, dva systémy (čín. 一国两制, pchin-jin: yì guó liǎng zhì) bola oficiálna politická stratégia Teng Siao-pchinga voči Hongkongu, Macau a Taiwanu, ktorú presadzoval od začiatku osemdesiatych rokov dvadsiateho storočia.
Kľúčovým bodom politiky „jedna krajina, dva systémy“ je, že v zjednotenej Číne si kontinentálna časť zachová svoj socialistický systém, zatiaľ čo Hongkong, Macao a Taiwan si ponechajú kapitalistický systém. Cieľom je dosiahnuť mierové zjednotenie Číny a udržať stabilitu a prosperitu v Hongkongu, Macau a na Taiwane.
Prvýkrát navrhol Teng Siao-pching túto možnosť Margaret Thatcherovej v roku 1984 ohľadom Hongkongu, neskôr o tom rokoval v roku 1986 s Portugalcami. Od rokov 1997 a 1999, keď sa tieto dve bývalé kolónie vrátili pod čínsku správu, sa v nich tento systém na dobu 50 rokov uplatňuje. Od Taiwanu sa taktiež požaduje, aby sa na základe tohto pravidla znovuzjednotil s ČĽR.
Kimčchi

Kimčchi (po kórejsky 김치) je tradičné kórejské národné jedlo pripravené z fermetovanej (kvasenej) sezónnej zeleniny a ďalších ingrediencií. Kimčhi je populárne aj v Japonsku.

História

Pôvod jedla siaha do dávnych čias. Prvé písomné zmienky o kimčhi môžeme nájsť v čínskej poézii Ši-kjung, ktorej vek sa odhaduje na 2 600 až 3 000 rokov. V tom čase sa kimčhi nazývalo „dži“. Prvé podoby dnešného kimčhi obsahovali výlučne len čerstvú zeleninu a soľ. Až v 12. storočí sa začali pridávať rôzne ďalšie ingrediencie, ktoré výrazne zmenili doposiaľ tradičnú chuť a farbu jedla.
V súčasnosti sú červené čili papričky základom kimčhi. Zaujímavým faktom je, že Kórea nepoznala tento druh zeleniny do začiatku 17. storočia.

Suroviny

Hlavnou súčasťou prípravy kimčhi sú čínska kapusta, japonské biele reďkovky, uhorky, korenie a soľ. Korenie predstavuje spravidla mleté červené čili papričky, zelená cibuľa, cesnak, ďumbier a nakladaná rybacia omáčka. Takto vytvorená zmes sa týždne až mesiace nakladá a necháva sa kvasiť.

Rôzne druhy

Kimčhi sa delí na dva základné druhy podľa ročného obdobia. Zimné kimčhi, nazývané kimdžang kimčhi, ktoré sa pripravuje koncom leta vo veľkom množstve na zimu, ako zdroj zeleniny pre toto obdobie vegetačného pokoja. Medzi tento druh patria kimčhi z čínskej kapusty, zabalené kimčhi a kimčhi s reďkovkami. Najznámejším druhom kimčhi, ktorý sa pripravuje v zimnom období, je Tongčhimi (동치미).
Druhým typom je tzv. sezónne kimčhi, alebo bežné kimčhi. Príprava týchto kimčhi je jednoduchšia, pretože sa nevyžaduje tak dlhá doba procesu fermetácie ako pri zimnom kimčhi. Doba prípravy zvyčajne trvá len niekoľko dní. Tieto kimčhi sa pripravujú podľa toho, aká zelenina je v danom ročnom období dostupná. Zo sezónnych kimčhi sú najznámejšie jarné zelené, letné reďkovkové, jesenné, kimčhi z čínskej kapusty a kimčhi s plnenými uhorkami.
Aj v jednotlivých kórejských provinciách a mestách sa stretneme s odlišnými druhmi kimčhi. V súčasnosti eviduje Múzeum kimčhi (김치박물관), ktoré sa nachádza v Soule, až 187 rôznych druhov a variácií kimčhi.

Účinky

Kimčhi nie je len forma konzervácie čerstvej zeleniny. Je to plnohodnotná súčasť kórejského jedálneho lístka, a to vďaka enzýmom a organizmu prospešným baktériám, ktoré sa množia pri procese fermetáce. Kimčhi je tiež zdroj vitamínov a minerálov, prostriedok k udržaniu zdravého tráviaceho systému. Stimuluje chuť k jedlu a celkovú vitalitu organizmu.
Endymión

Endymión alebo Endymion (starogr. Ἐνδυμίων – Endymión, lat. Endymion) je v gréckej mytológii syn élidského kráľa Aethlia (alebo boha Dia), milenec bohyne Mesiaca Selény.(podľa inej verzie Artemidy).
Príbeh Endymióna je z mýtov známy v mnohých verziách, ich jadro však zostáva nezmenené: láska bohyne ku krásnemu mládencovi.
Endymión bol krásny mladík, ktorý sa zaľúbil do Diovej manželky Héry. Zeus ho preto odsúdil na večný spánok a preniesol ho do hlbokej jaskyne do Kárie. Endymión však svojou krásou očaril bohyňu Mesiaca Selénu a tá ho potom v noci, keď sa na nebeskej klenbe dostala nad vrch Latmos, navštevovala v jaskyni a pokúšala sa ho prebudiť bozkami. Keďže sa jej to nikdy nepodarilo, bola smutná a smutné ostalo aj jej svetlo, ktorým osvecuje našu zem.
Podľa mýtu z Élidy sa z lásky Endymióna a bohyne Selény narodilo päťdesiat dcér, symbolizujúcich päťdesiat mesiacov medzi olympijskými hrami. Iné verzie uvádzajú, že bol pastierom, alebo aj lovcom a bohyňa, ktorá ho ľúbila nebola Seléné, ale Artemis.
Níreďháza

Dejiny

Početné osady v okolí mesta (tzv. sálaše) mali ešte v ranom stredoveku slovanské názvy. Mesto sa prvý raz spomína s názvom Nyír (breza) v roku 1209. Listina z roku 1326 spomína aj druhú časť názvu egyház, tj. kostol, doslovne jeden dom. Od 14. do 16. storočia vlastnila mesto rodina Bátoriovcov. V roku 1605 ho získal Štefan Bočkaj, ktorý tu nechal ubytovať svojich hajdúskych vojakov.
Obdobie tureckej okupácie znamenalo pre mesto permanentné plienenie, ktoré vyústilo do jeho vyľudnenia. K znovuosídleniu došlo až v 18. storočí, kedy gróf František Károlyi tu zorganizoval príchod Slovákov z Horného Uhorska. V roku 1786 malo toto poddanské mesto Károlyiovcov a neskôr Dessewfyovcov okolo 7 500 obyvateľov. Najväčší rozvoj mesto zaznamenalo s príchodom železnice v roku 1858 a ustanovením sídla Sabolčskej župy v roku 1876. Vznikli budovy štátnych inštitúcií, škôl, pošty, divadla, hotelov a reštaurácií.
V roku 1911 bola spustená električka (zrušená 1969). V medzivojnovom období však mesto stagnovalo na úkor blízkeho Debrecínu. V roku 1944 bolo okolo 6 000 miestnych Židov deportovaných a po druhej svetovej vojne bolo zase 2 000 nespoľahlivých občanov donútených odísť do sovietskych pracovných táborov. Mesto sa rapídne rozrástlo v 60. a 70. rokoch 20. storočia (z 56 tisíc v 1960 na 108 tisíc v 1980). Dnes je spolu s Debrecínom a Miškovcom úspešne sa rozvíjajúcim strediskom severovýchodného Maďarska, zaujímavou dovolenkovou destináciou s hudobnými podujatiami a rôznymi festivalmi.

Slováci v Níreďháze

Vo vlastnej Níreďháze sú Slováci doložení až od 18. storočia, keď sem prišli v rámci druhotnej kolonizácie po porážke Turkov. Takmer vyľudnenú Níreďházu znovu osídľovali v roku 1754 aj Slováci zo Sarvaša. Dodnes žijúci Slováci v meste sa v tejto oblasti nazývajú Tirpákmi,aj keď k svojej príslušnosti sa ich hlási len veľmi malý počet.
V meste pracuje slovenská menšinová samospráva a vyučuje sa tu aj slovenský jazyk vyslanými učiteľmi zo Slovenska - donedávna v jednom zo sálašov (do júna 2007), v maďarčine bokor, konkrétne - Mandabokor. V súčasnosti sa jeho vyučovanie presúva do evanjelickej školy priamo v centre mesta. Slovenčina sa vyučuje aj v neďalekom Veľkom Čerkese (cca 14 km vzdialený Nagycserkesz), ktorý bol založený podobne ako Níreďháza. Slovenské tradície a piesene sa snažia svojimi vystúpeniami šíriť medzi obyvateľstvom Páví krúžok Slovenskej menšinovej samosprávy v Níreďháze a detský folklórny súbor Nezábudka, ktorý pracuje pri Základnej škole Mihálya Váciho. V rekreačnej časti mesta  Šóštó (Sóstóógyógyfürdő - Kúpele Slaného jazera) je skanzen ľudovej architektúry, v ktorom sa nachádza tirpácka usadlosť.

Náboženstvo

Níreďháza bola dlhé roky hlavným centrom Maďarskej gréckokatolíckej cirkvi, sídlil tu biskup Hajdúdorožskej eparchie. Tá bola zriadená 8. júna 1912, biskup sídlil najprv v Debrecíne, neskôr sa presunul do Níreďházy. 20. marca 2015, po povýšení Maďarskej cirkvi na metropolitnú cirkev sui iuris, bola zriadená samostatná Eparchia Níreďháza (centrum metropolie sa presunulo do Debrecínu). Je tu aj gréckokatolícky kňazský seminár a teologická fakulta.
Korunka Božieho milosrdenstva

Korunka Božieho milosrdenstva alebo Korunka k Božiemu milosrdenstvu alebo Ruženec Božieho milosrdenstva je rímskokatolícka modlitba, ktorá sa modlí na ruženci.
Svätá Faustína Kowalská píše vo svojom denníku, že túto modlitbu jej zjavil Ježiš v roku 1935. Znie nasledovne:
Na začiatku sa modlí Otče náš, Zdravas Mária a Verím v Boha.
Na zrnkách Otčenáša sa potom modlí: Večný Otče, obetujem Ti telo a krv, dušu i božstvo Tvojho najmilšieho Syna a nášho Pána Ježiša Krista na odčinenie našich hriechov i hriechov celého sveta. Na zrnkách Zdravasov sa modlí: Pre jeho bolestné umučenie maj milosrdenstvo s nami i s celým svetom.
Na konci je modlitba: Svätý Bože, Svätý Mocný, Svätý Nesmrteľný, zmiluj sa nad nami i nad celým svetom.
Challain-la-Potherie

Poloha

Obec má rozlohu 47,87 km². Najvyšší bod je položený 106 m n. m. a najnižší bod 42 m n. m.

Obyvateľstvo

Počet obyvateľov obce je 823 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Potkanokengura Gaimardova

Potkanokengura Gaimardova (lat. Bettongia penicillata) je malý, kengure podobný vačkovec, žijúci v lesnatých oblastiach juhozápadnej Austrálie.

Rozšírenie

Pred príchodom bielych osadníkov sa potkanokengura Gaimardova vyskytovala v celej juhovýchodnej, južnej i juhozápadnej Austrálii, vo Veľkej Viktoriinej púšti, Veľkej piesočnej aj Gibsonovej púšti a rovnako v púšti Tanami v Severnom teritóriu.

Stanovisko

Potkanokengura Gaimardova žije vo svetlých lesoch, hájoch, krovinách a vo vysokej tráve.

Biológia

Je to samotárske zviera, každý jedinec obýva vlastný domovský okrsok, ktorý má rozlohu 20-40 ha. Sú aktívne v noci, deň trávia v hniezdach postavených z trávy a kôry stromov, samotné hniezda sú skryté pod krami alebo inou vegetáciou. Materiál na stavbu prináša s pomocou chápavého chvosta.
Živí sa nezelenými časťami rastlín - cibuľami, hľúzami alebo semenami a plodnicami podzemných húb. Huby samotné nie sú príliš výživnou stravou, ale potkanokengura Gaimardova hostí vo svojom predžalúdku symbiotické baktérie, vďaka ktorým dokáže zúžitkovať aj tento zdroj potravy. Okrem rastlín konzumuje aj hmyz a zdochliny.
Rozmnožuje sa celoročne, gravidita trvá 21 dní. Jediné mláďa potom ďalších 98 dní trávi vo vaku, potom ich samica vodí tak dlho, kým jej vak neopustí ďalšie mláďa. Potkanokengura Gaimardova sa dožíva 4-6 rokov.

Poddruhy

Všetky dnes žijúce potkanokengury Gaimardovej patria do poddruhu B. penicillata ssp. ogilbyi.
Fenomen

Pozadie vzniku

Pôvodne ohlásený termín vydania albumu bol marec 2011. Predchádzať tomu malo vydanie albumu "Black Diamond Prince Mixtape" na jeseň roku 2010, ku ktorému však nedošlo. Namiesto toho vyšlo DVD pod názvom "Rytmus Video Collection", ktoré obsahovalo videoklipy 12 najznámejších Rytmusových skladieb.  Ohlasovaný termín sa nedodržal z dôvodu Rytmusových pracovných povinností, keďže v tom období pôsobil ako porotca v súťaži Česko-Slovensko Hľadá Superstar.
Prvou skladbou, ktorá bola čiastočne odhalená, bola skladba "Nehladám". Krátky úryvok z nej bol zverejnený 30. apríla 2011 ako video na serveri YouTube. Vo videu Rytmus sedel v aute a rapoval text z mobilu. Ďalšou zverejnenou pesničkou bola skladba "Hovnám neodpovedám". Rovnako bola zverejnená na YouTube dňa 22. septembra 2011.

Hudobná štruktúra

Fenomen kombinuje veľké množstvo hudobných žánrov, ako napríklad rap, pop, R&B, hip hop, electro, či dubstep, pričom posledný spomenutý štýl je prvýkrát zahrnutý na repovom albume.

Single

Prvou skladbou, ktorá vyšla von pred vydaním albumu Fenomen, bola skladba s rovnomenným názvom "Fenomen". Bola odprezentovaná 9. októbra 2011 na serveri YouTube, avšak na albume sa nachádza skladba s dlhšou minutážou. Skladbu produkoval slovenský producent S3RiOUS. Obsahuje prvky rapu a hip hopu a je v tempe 97 BPM. Videoklip bol natočený v Bratislave. Text sa nesie v ironickom duchu - "Prepáč, že nemám žiadnu školu, aj tak som milionár hejteri majú smolu...". Titulnou skladbou v rádiách bola pesnička "Nehladám" od amerického producenta Superstar O. Premiéru mala 1. decembra 2011 v  rádiu Expres. Vokály naspieval producent a spevák Tomi Popovič. Videoklip mal premiéru 6. decembra 2011 na portáli YouTube. 
Druhou skladbou, ktorá bola v rotáciách slovenských rádií, je skladba "Deti stratenej generácie". Produkoval ju slovenský producent S3RiOUS. Ďalšou skladbou, ktorá má natočený videoklip, je skladba "Sám". Videoklip bol natočený v Piešťanoch a Prešove.
Varnášrama dharma

Varnášrama dharma alebo varna-ášrama dharma bol v staroindickej spoločnosti zavedený systém rozdelenia spoločnosti na štyri varny (spoločenské triedy) a štyri ášramy (duchovné stavy).